**ΚΑΤΕΠΕΙΓΟΝ**

Πληροφορίες: Χρ. Σαμαρά

**Αθήνα: 07.10.2014**

**Αρ. Πρωτ.: 4044**

**ΠΡΟΣ: κ. Θεόδωρο Αμπατζόγλου, Διοικητή ΟΑΕΔ**

**ΚΟΙΝ:**  [Πίνακας Αποδεκτών]

**Θέμα:** «Άμεση απόσυρση πρόσκλησης εκδήλωσης ενδιαφέροντος για την εισαγωγή καταρτιζόμενων στη Σχολή Επαγγελματικής Κατάρτισης ΑμεΑ που μεταχειρίζεται άνισα τα άτομα με ψυχική αναπηρία»

***Κύριε Διοικητή,***

Με έκπληξη και οργή ενημερωθήκαμε από το Σωματείο Ληπτών Υπηρεσιών Ψυχικής Υγείας «Αυτοεκπροσώπηση» ότι αναρτήθηκε στην ιστοσελίδα του ΟΑΕΔ η «πρόσκληση εκδήλωσης ενδιαφέροντος» για την εισαγωγή καταρτιζόμενων στη Σχολή Επαγγελματικής Κατάρτισης ατόμων με αναπηρία για το σχολικό έτος 2014-2015 μέσα στην οποία διαβάσαμε και το εξής: **«**Στα προγράμματα **δε δύνανται** να συμμετέχουν όσοι κατά τα τελευταία τρία (3) χρόνια έχουν συμμετάσχει σε κατάρτιση της Σχολής Επαγγελματικής Κατάρτισης Ατόμων με Αναπηρία Αθήνας ή σε οποιοδήποτε ΚΕΚ ή άλλη Σχολή, **καθώς επίσης τα άτομα με αναπηρία οφειλόμενη σε ψυχική ασθένεια».**

Θεωρούμε αδιανόητο και απαράδεκτο να συνεχίζουν στην εποχή μας να υφίσταται τέτοιου είδους αποκλεισμοί και να αγνοείται ο λόγος των ίδιων των ατόμων με ψυχική αναπηρία, σύμφωνα και με το άρθρου 12 **«Ισότιμη αναγνώριση ενώπιον του νόμου»** της Διεθνούς Σύμβασης για τα Δικαιώματα των ΑμεΑ, την οποία η χώρα μας μαζί με το προαιρετικό πρωτόκολλό της επικύρωσε με το Ν.4074/12 και ως εκ τούτου οφείλει να θέσει σε εφαρμογή σε εθνικό επίπεδο.

Επιπρόσθετα, αυτοί οι αποκλεισμοί έρχονται σε αντίθεση με το άρθρο 27 «Εργασία και Απασχόληση» της ίδιας Σύμβασης, στο οποίο αναφέρεται ότι τα Κράτη Μέλη οφείλουν να διασφαλίζουν και να προωθούν το δικαίωμα στην εργασία και να λαμβάνουν κατάλληλα μέτρα προκειμένου τα ΑμεΑ να έχουν αποτελεσματική πρόσβαση σε υπηρεσίες εύρεσης εργασίας και σε επαγγελματική κατάρτιση και συνεχή εκπαίδευση».

Τέλος, η μη συμπερίληψη των ατόμων της συγκεκριμένης κατηγορίας αναπηρίας στις σχολές επαγγελματικής κατάρτισης ΑμεΑ του ΟΑΕΔ, συνιστά διακριτική και άνιση μεταχείριση, σύμφωνα και με την οδηγία της Ευρωπαϊκής Ένωσης 2000/78/ΕΚ για τη Διαμόρφωση Γενικού Πλαισίου Ίσης Μεταχείρισης στην Εργασία και στην Απασχόληση, όπως αυτή ενσωματώθηκε στο εθνικό δίκαιο με την ψήφιση του Ν. 3304/2005 που αναφέρεται στην τήρηση της εφαρμογής της αρχής της ίσης μεταχείρισης ανεξαρτήτως αναπηρίας στην απασχόληση.

***Κύριε Διοικητή,***

Τέτοιου είδους αποφάσεις από τις οποίες αποκλείονται συγκεκριμένες κατηγορίες αναπηρίας αποτελούν όνειδος για τη χώρα μας και παραπέμπουν σε εποχές σκοταδισμού.

Απαιτούμε την άμεση απόσυρση της εν λόγω πρόσκλησης και ζητάμε την άμεση αντικατάστασή της με καινούργια από την οποία να μην αποκλείονται τα άτομα με ψυχική αναπηρία.

Συνημμένα σας αποστέλλουμε την υπ’ αριθ. πρωτ. 7667/14-07-2014 επιστολή διαμαρτυρίας του Σωματείου Ληπτών Υπηρεσιών Ψυχικής Υγείας ¨Αυτοεκπροσώπηση» που αναφέρεται στο εν’ λόγω ζήτημα.

**Με εκτίμηση**

**Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

**Ι. ΒΑΡΔΑΚΑΣΤΑΝΗΣ ΧΡ. ΝΑΣΤΑΣ**

**Πίνακας Αποδεκτών**

* Γραφείο Υπουργού Εργασίας και Κοινωνικής Ασφάλισης, κ. Βρούτση
* Γραφείο Υφυπουργού Εργασίας και Κοινωνικής Ασφάλισης, κ. Κεγκέρογλου
* κα Στρατινάκη, Γενική Γραμματέα Υπουργείου Εργασίας και Κοινωνικής Ασφάλισης
* κα Μπέκου, Γενική Γραμματέα Πρόνοιας
* Αντιπροέδρους Δ.Σ. ΟΑΕΔ
* Υπηρεσία Ειδικών Κοινωνικών Ομάδων Γενικής Διεύθυνσης Εργατικού Δυναμικού ΟΑΕΔ
* Σχολή Επαγγελματικής Κατάρτισης ΑμεΑ
* Πρόεδρο και Μέλη Διαρκούς Επιτροπής Κοινωνικών Υποθέσεων της Βουλής
* Σωματείο Ληπτών Υπηρεσιών Ψυχικής Υγείας «Αυτοεκπροσώπηση»